# 

# Saglasno članu 54. stav 1. tačka 29 Statuta Glavnog grada ("Sl. list CG - opštinski propisi” br. 8/19), Skupština Glavnog grada, na sjednici održanoj dana 4. maja 2021. godine, razmatrala je Izvještaj o radu Javne ustanove za smještaj, rehabilitaciju i resocijalizaciju korisnika psihoaktivnih supstanci - Podgorica za 2020.godinu i na osnovu člana 124 Poslovnika Skupštine Glavnog grada (“Sl.list CG - opštinski propisi”, br.31/19,16/20 i 43/20), donijela sljedeće

OCJENE I ZAKLJUČAK

OCJENE

Osnovna djelatnost Javne ustanove za smještaj, rehabilitaciju i resocijalizaciju korisnika psihoaktivnih supstanci - Podgorica, je obavljanje tercijarne zaštite, tretmana, rehabilitacije i resocijalizacije korisnika psihoaktivnih supstanci i s tim u vezi zdravstvene njege, boravka i ishrane korisnika.

Shodno epidemiološkoj situaciji povodom COVID-19 virusa, Javna ustanova je od marta do septembra 2020. godine obustavila prijeme klijenata/kinja. U septembru je donijeta je Odluka o omogućavanju prijema pod posebnim uslovima, a koji podrazumijevaju negativan PSR test na SARS Cov-2 virus i samoizolaciju klijenta/kinje u trajanju od 14 dana.

U izvještajnoj godini, kada je bio omogućen prijem klijenata/kinja, Komisija za prijem klijenata/kinja donijela je odluku o prijemu 18 kandidata/kinja koji su ispunili navedene uslove.

Prosječan broj klijenata/kinja u Javnoj ustanovi u toku 2020. godine bio je 38**,** na mjesečnom nivou, i to 16 klijenata/kinja na rezidencijalnom i 22 klijenta/kinja na nerezidencijalnom tretmanu.

Javna ustanova je u protekloj godini kontinuirano pružala mogućnost procesa rehabilitacije kroz psihološku pomoć, socijalnu podršku, psihijatrijsko praćenje, grupne terapije, individualne psihoterapije, porodičnu terapiju, porodično savjetovanje, organizovanu radnu-okupacionu terapiju, sportsko-rekreativne aktivnosti, kao i brojne druge sadržaje koji podržavaju stabilnu apstinenciju od sredstava zavisnosti, a utiču na promjenu destruktivnih obrazaca ponašanja i formiranje zdravih odnosa prema sebi i prema okruženju.

Dva osnovna procesa na kojima se temelji tretman jesu proces rehabilitacije i proces resocijalizacije. Usklađivanjem ova dva procesa klijentu/kinji je pružana mogućnost prihvatanja zdrave promjene usmjerene na život bez sredstava zavisnosti.

U okviru rezidencijalnog dijela koji traje 12 mjeseci klijenti/kinje su boravili u ustanovi i za njih su se, u skladu sa potrebama i procjenom, organizovale različite korisne aktivnosti koje su omogućavale kvalitetan oporavak. Rezidencijalni dio tretmana podijeljen je na period adaptacije, rehabilitacije i resocijalizacije.

U periodu adaptacije, period od jednog mjeseca, klijentima/kinjama pružena je mogućnost da se adaptiraju na uslove boravka, uz podršku prevazilaženja pojave apstinencijalnog sindroma ili psihološke krize, koji su karakteristični za navedeni period.

S obzirom da su posebni uslovi prijema u 2020. godini podrzumijevali 14 dana samoizolacije, period adaptacije je bio specifičan jer su klijenti/kinje morali biti sami u sobi i bez kontakta sa drugim klijentima/kinjama. U periodu adaptacije je očekivano prisustvo psihološke krize koja je dodatno bila pojačana samoizolacijom. Međutim, uz jasan plan stručni tim je i u toku perioda samoizolacije, poštujući mjere zaštite, pružao psihološku pomoć i svi klijenti/kinje koji su primljeni u toku ove epidemije su uspješno završili period samoizolacije i uključili se u terapijske aktivnosti.

Rehabilitacioni proces podrazumijevao je rad na promjeni klijentovih/kinjinih disfunkcionalnih obrazaca ponašanja, rad na jačanju motivacije, kao i usvajanju novih oblika ponašanja koji podržavaju apstinenciju i zdrav stil života. Svakodnevno su se sa klijentima/kinjama sprovodile grupne i individualne psihoterapije koje imaju za cilj korekciju neadekvatnih stavova i ponašanja.

Proces resocijalizacije je bio usmjeren na to da klijent/kinja uskladi svoje ponašanje sa zahtjevima društva, na koje nije mogao/la da adekvatno odgovori u aktivnoj fazi bolesti.

Za klijente/kinje koji su završili rezidencijalni tretman uslijedila je nerezidencijalna faza koja je zbog epidemioloških mjera drugačije realizovana. Naime, zbog nemogućnosti dolaska nerezidenata/kinja u ustanovu, a u cilju nastavka sprovođenja terapijskih usluga rad sa nerezidentima/kinja podrazumijevao je organizovanje on line grupnih i individualnih psihoterapija. Takođe, posebno se radilo sa nerezidentima/kinjama na temu suočavanja sa epidemijom i ograničenjima i strahovima koje ona nosi sa sobom

Nerezidencijalni tretman trajao je godinu dana i bio je besplatan za sve klijente/kinje.

Psihijatrijsko praćenjese odvijaloneposredno nakon prijema klijenta/kinje, a u odnosu na procjene njegovog/njenog stanja i rezultata testiranja na prisustvo psihoaktivnih supstanci u organizmu.

Grupna psihoterapija, kao osnova rada sa klijentima/kinjama, bila je značajna jer je pružena mogućnost klijentu/kinji da se u početnoj fazi suoči sa destuktivnim obrascima po kojima funkcioniše, a u kasnijem periodu i sa svim promjenama koje program nalaže kao uslov kvalitetne i stabilne apstinencije. Tokom izvještajnog perioda, organizovano je i sprovedeno ukupno 1147grupnih terapija sa klijentima/kinjama koji se nalaze na rezidencijalnom dijelu tretmana.

Takođe, periodično i po procjeni Stručnog tima, organizovane su on line grupne terapije sa klijentima/kinjama koji se nalaze na nerezidencijalnom tretmanu, u cilju praćenja njihovog stanja i podrške u aktuelnim problemima koji se ispoljavaju u funkcionisanju nakon stacionarnog tretmana. Organizovano je i sprovedeno ukupno 48 grupnih terapija sa klijentima/kinjama koji se nalaze na nerezidencijalnom dijelu tretmana.

Individualne terapije sprovodili su oni članovi stručnog tima koji su, pored osnovnog visokoškolskog obrazovanja, stekli dodatne edukacije iz različitih psihoterapijskih modaliteta.

Organizovane su posebno psihološke radionice na teme asertivnosti, emocionalne pismenosti, razbijanja predrasuda, jačanja samopouzdanja, tolerancije, adekvatnog odgovora na stres, prepoznavanje i učenje o emocijama. Tokom izvještajnog perioda, sprovedeno je 40psiholoških radionica.

Pored navedenih oblika pružanja psiho-socijalne podrške klijentima/kinjama u toku tretmana u vidu individualnih i grupnih psihoterapija, svakodnevno je sprovođeno i savjetovanje na različite teme koje se javljaju kao potreba klijenta/kinje da odgovori na aktuelni problem, a za koji/joj je potrebna podrška stručnih lica.

U izvještajnoj godini sporovedeno je 822savjetovanja.

U prva tri mjeseca, Stručni tim je organizovao i sprovodio grupne terapije sa članovima porodica klijenata/kinja, i to jednom mjesečno za porodice klijenata/kinja koji su na tretmanu duže od šest mjeseci.

U izvještajnoj godini održane su 3 porodične terapije.

Kako je jedna od mjera u cilju sprečavanja širenja COVID-19 virusa obustavljanje dolazaka porodica u ustanovu, od marta do kraja godine su bile onemogućene porodične terapije. Međutim, i u ovim okolnostima porodice nisu prepuštene same sebi već je stručni tim bio u svakodnevnoj komunikaciji sa članovima porodica klijenata/kinja i pružao usluge savjetovanja i konsultacija putem telefona.

U toku izvještajne godine realizovana su943 savjetovanja i konsultacija sa porodicama klijenata/kinja.

Radno - okupaciona terapija (ROT)je organizovana planski i osmišljena na način da omogućava klijentima/kinjama da se osjećaju korisno, da vide rezultate svog rada, da stvaraju pozitivan odnos prema radnoj disciplini, da stiču radne navike, kao i da razvijaju samodisciplinu. Ovaj vid terapije obuhvatao je manuelne, kreativne, rekreativne, edukativne i ostale aktivnosti, s ciljem korekcije ponašanja i poboljšanja određene fizičke i mentalne funkcije, a u skladu sa psihofizičkim mogućnostima klijenata/kinja.

U izvještajnom periodu u okviru radno-okupacione terapije sprovođene su sljedeće aktivnosti: održavanje higijene prostora u Javnoj ustanovi i njenom okruženju, rad u plasteniku, rad u stolarskoj radionici, rad u radionici za uzgoj pčela i vrcanje meda, Zidanje, šalovanje, betoniranje, farbanje ograda i klupa u krugu ustanove poslovi popravke instalacija u Javnoj ustanovi, Održavanje ukrasnog bilja u krugu Javne ustanove održavanje unutrašnjosti Javne ustanove, popravke alata koji je na raspolaganju klijentima, održavanje vinograda i proizvodnja soka od grožđa za potrebe klijenata, izrada ukrasnih predmeta u okviru okupacione terapije Rad u perionici automobile, kulinarstvo (pravljenje torti, kolača, peciva uz nadzor referentkinja za radnu terapiju za potrebe klijenata/kinja).

Za klijentkinje, u okviru radno-okupacione terapije, realizovane su i radionica za šivenje i radionica za pružanje kozmetičkih usluga. Cilj radionica bio je usvajanje novih vještina koje će klijentkinjama koristiti nakon završetka tretmana kao mogućnost djelatnostima kojima bi mogle da se profesionalno bave.

Sportske aktivnosti, kao jedan od segmenata tretmana u Javnoj ustanovi imale su za cilj poboljšanje fizičkog stanja klijenata i njihovo usmjeravanje na sportske sadržaje. Organizovanjem sportskih aktivnosti kao što su igre (stoni tenis, bilijar, pikado), šetnje i druženja, razvijala se koncentracija i preciznost kao jedna od motoričkih sposobnosti i podsticala motivacija za razvijanje zdravih međuljudskih odnosa.

U izvještajnoj godini realizovano je 56 sportsko-rekreativnih aktivnosti.

Organizovani su svakodnevni sastanci članova Stručnog tima, po potrebi i više puta u toku dana kako bi se razmijenile informacije o funkcionisanju klijenata i organizovao dnevni plan rada za grupne i individualne psihoterapije.

Odobren je 21 vikend izlazak za klijente/kinje koji su stekli uslov. Klijentima/kinjama su, na njihov zahtjev, u 11 slučajeva**,** odobravani izlasci u pratnji osoba od povjerenja, iz različitih opravdanih potreba klijenata/kinja, a najčešće su se obraćali sa zahtjevom da obave određene medicinske preglede.

U martu mjesecu, zbog epidemiološke situacije u zemlji, a sa ciljem sprečavanja širenja infekcije COVID-19 virusa su obustavljeni vikend i jednodnevni izlasci klijenata/kinja. Ova mjera je na snazi do kraja izvještajne godine.

Javna ustanova ostvarila je dobru profesionalnu saradnju sa institucijama koje se bave sličnom problematikom ili imaju slično polje djelovanja. Uloženi su napori ka unapređenju te saradnje, nezavisno da li se radi o državnim institucijama, institucijama Glavnog grada, Kancelarijama za prevenciju bolesti zavisnosti na teritoriji Crne Gore, NVO ili nekim drugim subjektima.

Predstavnici Javne ustanove su bili gosti različitih medijskih kuća. Stručna lica i menadžment Javne ustanove izlagali su na mnogobrojne teme u okviru problematike bolesti zavisnosti i funkcionisanja Javne ustanove. Gostovanja su bila u različitim emisijama RTCG (Jutarnji program, Dnevna soba i drugi prilozi u okviru informativnog sadržaja),Televizije 777, TV NovaM, Radio Tivat, Radio CG (Ordinacija).

Snimljen je dokumentarni film o Sektoru za tretman zavisnica, upućenim medijskim kućama i postavljen na youtube kanalu Javne ustanove.

Upravni odbor je u toku 2020. godine održao 4 redovne sjednice, na kojima je analiziran rad i tekuća problematika Javne ustanove.

Javna ustanova na 31.12.2020. godine, imala je 35 zaposlenih.

ZAKLJUČAK

Usvaja se Izvještaj o radu Javne ustanove za smještaj, rehabilitaciju i resocijalizaciju korisnika psihoaktivnih supstanci – Podgorica za 2020.godinu.

Broj: 02-016/21-472

Podgorica, 4. maja 2021.godine

**SKUPŠTINA GLAVNOG GRADA - PODGORICE**

**PREDSJEDNIK SKUPŠTINE,**

**dr Đorđe Suhih**